	OSNOVNA ŠKOLA “12.DECEMBAR” SJENICA

	 Nastavni predmet:
	Matematika

	 Razred:
	VI

	 Datum realizacije:
	01.09.2025. godine

	Nastavna tema/oblast:
	

	Nastavna jedinica:
	Poredak i operacije u skupu prirodnih brojeva

	Tip časa:
	Utvrđivanje

	Cilj časa:
	Utvrđivanje i produbljivanje  stečenih  znanja o prirodnim brojevima i osnovnim računskim operacijama.

	Očekivani ishodi 
na kraju časa:
	Učenik će biti u stanju da:
· izračuna vrednost jednostavnijeg i složenijeg brojevnog izraza u skupu prirodnih brojeva;
· reši jednačine u skupu prirodnih brojeva.

	Nastavne metode:
	Dijaloška, ilustrativna

	Nastavna sredstva:
	Udžbenik, zbirka, tabla, kreda (flomasteri)

	Oblici rada:
	Frontalni, rad u parovima

	Međupredmetne kompetencije:
	Učenik razvija:
· kompetencije za celoživotno učenje;
· komunikaciju;
· saradnju;
· rad sa podacima i sadržajima;
· rešavanje problema.

	Međupredmetno povezivanje:
	Bitna je vertikalna korelacija (unutar predmeta) izlaganih sadržaja sa građenjem izraza i svojstvima računskih operacija u širim skupovima – skupu celih, racionalnih ili realnih brojeva. Pogodnim izborom zadataka moguće je uspostaviti korelaciju sa mnogim drugim predmetima, posebno sa sadržajima koji razvijaju kompetencije učenika u vezi sa finansijskom pismenosti.

	Ključni pojmovi:
	Izrazi, prirodni brojevi, računske operacije





	TOK ČASA

	Planirane aktivnosti nastavnika:
	Planirane aktivnosti učenika:

	Uvodni deo časa (5 minuta)

	Obnavljamo sa učenicima osnovne pojmove u vezi sa prirodnim brojevima, podsećamo učenike na njihovo predstavljanje na brojevnoj polupravoj, što nam je osnova za kasnije predstavljanje brojeva na brojevnoj pravoj, a zatim i na osnovne četiri operacije definisane u skupu prirodnih brojeva. Takođe, sa učenicima obnavljamo pojmove sabirak, zbir, umanjenik, umanjilac, razlika, zatim činilac, proizvod, deljenik, delilac i količnik. Potom delimo učenicima odštampane tekstove zadataka, koje rešavaju u paru. Tom prilikom se staramo da zadatke zajedno rade učenici različitih mogućnosti i postignuća iz matematike.
	· odgovara na postavljena pitanja nastavnika koja se odnose na osnovne pojmove vezane za prirodne brojeve, na njihovo predstavljanje na brojevnoj polupravoj, obnavljaju pojmove sabirak, zbir, umanjenik, umanjilac, razlika, zatim činilac, proizvod, deljenik, delilac i količnik.

	Glavni deo časa (30 minuta)

	U centralnom delu časa učenici u paru izrađuju zadatke koji se odnose na poredak i primenu računskih operacija u skupu prirodnih brojeva određivanjem vrednosti zadatih izraza i rešavanjem tekstualnih zadataka.

	Zadaci:

1. Koja od sledećih tvrđenja su tačna?
a) Zbir dva prirodna broja je prirodan broj.
b) Razlika dva prirodna broja je prirodan broj.  
v) Proizvod dva prirodna broja je prirodan broj.
 g) Količnik dva prirodna broja je prirodan broj.

2. Izračunaj broj:
a) za 3 veći od prethodnika broja 2 300; 
b) 19 puta veći od sledbenika broja 188.

3. Kako se menja:
a) razlika ako umanjilac povećamo za 221; 
b) količnik ako delilac smanjimo 3 puta; 
v) proizvod ako činilac povećamo 5 puta; 
g) razlika ako umanjenik smanjimo za 493; 
d) količnik ako deljenik povećamo 8 puta; 
đ) zbir ako sabirak povećamo za 102?

4. Izračunaj na najjednostavniji način: 
a) 25 ∙ 66 + 25 ∙ 14;
b) 1 391 : 13 – 91 : 13;
v) 20 ∙ 76 ∙ 500.

5. Trgovac je od proizvođača kupio određenu količinu nekog proizvoda i za nju platio 37 600 dinara. Troškovi transporta su iznosili 6 100 dinara. Ukupna vrednost ove robe u njegovoj prodavnici je 60 500 dinara. Koliku dobit od prodaje ovog proizvoda očekuje trgovac?

6. Jedan muzički disk izašao je u tiražu od 150 000. Putem interneta kupljeno je 12 527 diskova, 7 263 diska su poklonjena, a ostatak je poslat u prodavnice. Ako je ostalo neprodato 42 625 diskova, koliko je prodato u prodavnicama?



	· izrađuje zadatke koji se odnose na poredak i primenu računskih operacija u skupu prirodnih brojeva određivanjem vrednosti zadatih izraza i
· rešavanjem tekstualnih zadataka.

	Završni deo časa (10 minuta)

	U završnom delu časa učenici ispisuju rešenja zadataka na tabli. Tom prilikom im postavljamo pitanja koja se odnose na poredak i osnovne računske operacije u skupu prirodnih brojeva kako bi učenici što bolje utvrdili znanja koja su usvojili u prethodnom matematičkom obrazovanju. Potom delimo učenicima listiće na kojima se nalaze zadaci za domaći rad.

Obradom 1. zadatka učenici obnavljaju koje od datih operacija su zatvorene u skupu prirodnih brojeva, a koje ne, pošto će neke od operacija koje nisu zatvorene u skupu prirodnih brojeva biti zatvorene u širim skupovima. 
U 2. zadatku od učenika se zahteva da odrede vrednost jednostavnijeg izraza, obnavljajući pritom i pojmove prethodnika i sledbenika. Obnavljanje promene zbira, razlike, proizvoda i količnika brojeva u zavisnosti od promena brojeva na koje je odgovarajuća operacija primenjena (zadatak 3) veoma je značajno za uspešno rešavanje nejednačina u skupu racionalnih brojeva. Osobine operacija poput distributivnosti množenja prema sabiranju i asocijativnosti za množenje prenose se na skupove celih brojeva i racionalnih brojeva, te ih stoga obnavljamo izradom 4. zadatka. Rešavanje tekstualnog zadatka koji u tiče na razvijanje finansijske pismenosti učenici obrađuju u 5. zadatku, a rešavanje složenije jednačine u 6. zadatku.
	· ispisuje rešenja zadataka na tabli;
· odgovara na pitanja koja se odnose na poredak i osnovne računske operacije u skupu prirodnih brojeva kako bi što bolje utvrdili znanja koja su
usvojili u prethodnom matematičkom obrazovanju.

	Izgled table
Tablu koristimo racionalno, na njoj učenici ispisuju rešenja zadataka.

	



	




	Načini provere 
ostvarenosti ishoda:
	· posmatranje učeničkog učešća, zaključivanja i odgovaranja na postavljena pitanja;
· analiziranje uspešnosti učenika u rešavanju zadataka.

	OKVIR ZA PREISPITIVANjE OSTVARENOG ČASA:
· Da li mi je adekvatan izbor načina provere ostvarenosti ishoda?
· Da li sam planirao/-la adekvatne aktivnosti učenika?
· Da li je bilo odstupanja/poteškoća prilikom ostvarivanja planiranog?
· Šta bih promenio/-la?
	





PRILOG
	1. Izračunaj količnik i ostatak pri deljenju:
	a) 5 321 sa 4;
_____________________________________________________________________

	b) 886 sa 7;

_________________________________________________________________________

	v) 6 723 sa 11.
_________________________________________________________________________




	2. Od zbira brojeva 2 374 i 7 297 oduzmi količnik brojeva 34 578 i 17.
_________________________________________________________________________
________________________________________________________________________

	3. U tri pogona jedne fabrike radi 4 933 radnika. U prvom pogonu radi četiri puta više radnika nego u drugom, a u trećem 13 radnika više nego u drugom. Koliko radnika radi u svakom pogonu?
___________________________________________________________________________
___________________________________________________________________________



